કોઈ પણ વસ્તુ પહેલી વખત થાય તો કાં ગભરાટ હોય કે પછી રોમાંચ હોય, કે પછી બન્ને હોય. બન્ને એ રીતે કે શરૂઆતમાં રોમાંચ હોય અને પછી ગભરાટ. પહેલી વખત દોસ્તારોની સાથે સિગરેટ ફૂંકતા આવું થાય. સિગરેટ સળગાવતા પહેલા તો નશો ચડવા માંડ્યો હોય. આંગળા થોડા ધ્રુજતા પણ હોય. સિગરેટ વધારે જોરથી પકડવાથી બટકાઈ જાય, ચાર પાંચ તો દિવાસળીઓ બગડે. પછી કોક દોસ્ત સળગાવી આપે અને પહેલી ફૂંક મારે એટલે ખતમ ! કડવા ધુમાડાનો ટેસ્ટ બીજા પીતાં હોય ત્યારે જ સારો લાગે. અહીં તો ટેસ્ટ ઘેર ગયો ને પેલો ઉધરસ ખાઈને ઉંધો પડી જાય. આમ પહેલી ફૂંક મારે ત્યારે બ્રહ્મજ્ઞાન થાય કે ‘લોકો શું જોઈને આ પીતાં હશે ? ને ગલ્લા ઉપર ઉભેલા બે-ચાર જણને ખબર પડી જાય કે પાર્ટીની પહેલી ફૂંક છે. એમાં પાછું કોઈ પડોશી કે ઓળખીતું આસપાસમાંથી પસાર થતું દેખાય એટલે ધ્રાસકો પડે. આમ, રોમાંચ ગભરાટમાં ફેરવાઈ જાય.